**EXTRAS RAPORT**

**privind participarea Autorității Electorale Permanente la sesiunea online referitoare la votul prin corespondență, organizată de** **Rezist Zurich și The Diaspora Initiative, în data de 6 august 2020**

Ca urmare a invitației primite de la Rezist Zurich și The Diaspora Initiative de a participa la discuții legate de organizarea votului prin corespondență în timpul pandemiei de COVID-19, președintele Autorității Electorale Permanente (AEP), domnul Constantin-Florin Mitulețu-Buică, a aprobat participarea la reuniunea în format de videoconferință, organizată în data de 6 august 2020.

Sesiunea online propusă de organizatori face parte din inițiativa de mobilizare a diasporei, o cooperare transnațională, la nivel de trei state (Marea Britanie, Elveția și Germania) și urmărește coordonarea unei campanii de informare și de optimizare a votului prin corespondență. În contextul pandemiei COVID-19 și pe fondul efectelor acesteia asupra organizării alegerilor, coordonarea cât mai eficientă între mediul asociativ al diasporei și instituțiile de resort din România, dar și din străinătate (ambasadele, secțiile consulare), devine deosebit de importantă. Ca urmare, Autoritatea Electorală Permanentă a participat la prima sesiune online propusă de organizatori, în data de 20 iulie 2020, care a reprezentat un bun prilej de dialog între mediile instituțional și asociativ.

La cea de-a doua sesiune, organizată în data de 6 august, organizatorii au propus abordarea următoarelor aspecte: procedura de transmitere a plicurilor cu materiale electorale (îmbunătățirea cunoașterii procesului de trimitere și primire a plicurilor, prin intermediul mesajelor e-mail, respectiv al campaniilor de informare); formatul plicurilor cu materiale electorale; implementarea unui proces de avertizare/informare pentru a facilita returnarea plicurilor cu opțiunile electorale în timp util către secțiile de vot prin corespondență; optimizarea materialului explicativ inclus în plicurile trimise; realizarea unei campanii de informare cu privire la posibilitățile de prelungire a valabilității sau de reînnoire a actelor de identitate în vederea creșterii participării la alegerile parlamentare.

Sesiunea online a reunit specialiști din domeniul electoral și reprezentanți ai mediului asociativ al diasporei.

Din partea Autorității Electorale Permanente a participat un reprezentant din cadrul Departamentului cooperare internațională și relații publice.

**Prezentarea participanților și subiectelor dezbătute**

Locație: Videoconferință prin intermediul aplicației Webex, accesul fiind asigurat de Rezist Zurich și The Diaspora Initiative.

Participanți:

⮚ Ministerul Afacerilor Externe, Biroul Organizare Procese Electorale

⮚ Autoritatea Electorală Permanentă (AEP), Departamentul cooperare internațională și relații publice;

⮚ Poșta Română;

⮚ Rezist Zurich;

⮚ Rezistența din Diaspora / DOR - Romanian Diaspora;

⮚ Diaspora Civică Berlin;

⮚ The Diaspora Initiative.

**Programul evenimentului**

Data: 6 august, 14.00h – 15.30h

**Rezumatul discuțiilor**

Reprezentanții mediului asociativ al diasporei au subliniat necesitatea elaborării unui ghid pentru descrierea procedurii de vot pentru românii din străinătate, astfel încât aceștia să fie corect informați cu privire la modalitatea de votare și expedierea plicurilor. De asemenea, reprezentanții asociaților românilor din diaspora au avansat ideea că informații despre termenele-limită ar putea fi transmise cu regularitate alegătorilor prin email, în scopul familiarizării acestora cu procedura votului prin corespondență. În sprijinul acestui demers, asociațiile românilor din străinătate au susținut că materialele care cuprind instrucțiuni de votare ar trebui îmbunătățite, în sensul clarificării tuturor pașilor necesari votării prin corespondență, de la primirea plicului la expedierea acestuia.

Reprezentanții instituțiilor publice au amintit că, în contextul pandemiei de COVID-19, durata tranzitării plicurilor expediate către biroul electoral pentru secțiile de votare din străinătate ar putea varia, în funcție de măsurile impuse de statele tranzitate. De aceea, alegătorii au posibilitatea de a trimite plicul în România sau la misiunile diplomatice din țările de reședință.

Asociațiile organizatoare au propus un model de mesaj electronic care ar putea fi transmis alegătorului român cu reședința sau domiciliul în străinătate, odată înscris pe portalul [www.votstrainatate.ro](http://www.votstrainatate.ro). Acesta conține un paragraf de mulțumire, precum și principalele modalități de expediere a plicului, respectiv către biroul electoral pentru secțiile de votare din străinătate, sau către misiunea diplomatică aflată în proximitatea adresei de reședință sau de domiciliu a alegătorului.

De asemenea, organizatorii au propus și un model de mesaj electronic de informare ca urmare a expedierii pachetului cu materialele necesare votării prin corespondență de către Poșta Română. Acesta conține date cu privire la expedierea materialelor, precum și detalii pentru urmărirea pachetului prin serviciile Poștei Române.

În ceea ce privește ghidul pentru procedura de vot prin corespondență, reprezentantul AEP a precizat că acesta va fi transmis asociațiilor de îndată ce va fi actualizat, în scopul diseminării în cadrul comunităților de români din diaspora.

Cu privire la planul de comunicare, reprezentantul AEP a arătat că un prim pas a fost deja făcut, întrucât spotul de promovare a înscrierii cetățenilor români cu reședința sau domiciliul în străinătate pentru a vota prin corespondență a fost lansat și promovat prin intermediul canalelor oficiale de YouTube și Facebook ale AEP. De asemenea, AEP va analiza posibilitatea diseminării mesajelor de promovare rezultate din colaborarea dintre mediul asociativ al diasporei și instituțiile publice, prin intermediul rețelelor sociale, radiodifuziunii și televiziunii.

O campanie de informare cu privire la posibilitățile de prelungire a valabilității sau de reînnoire a actelor de identitate în vederea creșterii participării la alegerile parlamentare a cetățenilor români cu reședința sau domiciliul în străinătate va fi realizată cu sprijinul Ministerului Afacerilor Externe.

**Concluzii**

Sesiunea online a avut rolul de a crea cadrul propice pentru dialogul dintre mediul asociativ al diasporei și instituțiile implicate în organizarea și desfășurarea alegerilor. În cadrul discuțiilor, au fost abordate principalele direcții care vor ghida campania de promovare a votului prin corespondență, precum și posibile modalități de îmbunătățire a materialelor de informare.